สวนสัตว์ดุสิต ขยายเวลาปิดสวนสัตว์ออกไปอีก 1 เดือน เป็นสิ้นเดือนกันยายนนี้
สวนสัตว์ดุสิต ขยายเวลาปิดสวนสัตว์ออกไปอีก 1 เดือน เป็นสิ้นเดือนกันยายนนี้ หลังประชาชนให้ความสนใจเข้าชมจำนวนมาก

สวนสัตว์ดุสิต หรือเขาดินวนา ประชาสัมพันธ์ผ่านเฟสบุ๊ก "สวนสัตว์ดุสิต Dusit Zoo" หลังจากที่องค์การสวนสัตว์ ในพระบรมราชูปถัมภ์ และสวนสัตว์ดุสิต ประกาศเปิดให้บริการเข้าชมสัตว์ในสวนสัตว์ดุสิตเป็นวันสุดท้ายจนถึงวันศุกร์ที่ 31 สิงหาคมนี้ เพื่อเตรียมความพร้อมในการดำเนินแผนงานเคลื่อนย้ายสัตว์ออกไปกระจายอาศัยอยู่ชั่วคราว ณ สวนสัตว์ 6 แห่ง 
เนื่องจากมีประชาชนจำนวนมากเดินทางมาเที่ยวชมสวนสัตว์ดุสิตอย่างต่อเนื่อง เพื่อเก็บภาพและบรรยากาศเป็นที่ระลึก ผู้บริหารองค์การสวนสัตว์ ได้นำสถิติการเข้าชมของนักท่องเที่ยว มาพิจารณาอย่างรอบคอบแล้วเห็นว่า สมควรขยายระยะเวลาการเปิดให้เข้าชมสวนสัตว์ดุสิตต่อไปอีกเป็นเวลา 1 เดือน หรือตั้งแต่บัดนี้จนถึงวันที่ 30 กันยายนนี้ ถือเป็นการตอบแทนไมตรีและความรักที่ประชาชนได้มอบให้กับสวนสัตว์ดุสิต โดยขอให้เข้าชมพื้นที่ด้วยความเป็นระเบียบเรียบร้อย เพื่อป้องกันการเกิดผลกระทบกับสวัสดิภาพของสัตว์และความปลอดภัยของพี่น้องประชาชน ที่สำคัญขอความร่วมมือประชาชนโปรดใช้บริการสาธารณะเพื่อความสะดวกในการเดินทาง ตั้งแต่เวลา 08.00 น. -18.00 น. ทุกวัน